**Kamarátka moja zlatá,**

**že ťa vidím, či som rada.**

**Dobre že je biely deň,**

**sníval sa mi čudný sen.**

**Šla som ráno do školy**

**a nemala úlohy.**

**Len čo zaznel školský zvonec,**

**zjajkla som: To je môj koniec!**

**Vybehla som rýchlo von,**

**sadla si pod veľký strom.**

**Pod tým stromom, z toho strachu,**

**zaspala som v mäkkom machu.**

**Zobudili ma mužíci,**

**malilinkí trpaslíci.**

**Vyrazilo mi to dych,**

**spustila som veľký krik.**

**Utekali šiki – miki,**

**zabudli aj lampášiky.**

**Obzrela som sa dookola...**

**Kdeže podela sa škola?**

**Hlava mi klesla do dlaní,**

**neuveríš, Lucka, ani...**

**Mohla som byť jedine**

**v rozprávkovej krajine.**

**Nestála som na tom mieste,**

**vybrala som sa po ceste.**

**Zhodila som školskú tašku,**

**nebudem ju vláčiť ťažkú!**

**No, len smelo, smelo vpred!**

**Nájdem chytro cestu späť!**

**Uverí mi trieda veľká?**

**A čo pani učiteľka?**

**Keď tu zrazu spoza kríčka**

**vyšli braček a sestrička.**

**Ku chalúpke z medovníka**

**viedla Marienka Janíka.**

**Neďaleko od potôčka**

**bola Červená čiapočka.**

**Šla s košíkom a kytičkou**

**do horárne za babičkou.**

**Snehulienka biela krásna**

**zjavila sa z čista – jasna.**

**Vyzerala trpaslíkov,**

**svojich malých pomocníkov.**

**Vraj neprišli z práce domov?**

**Horela som celá hanbou.**

**Len ja nesiem za to vinu.**

**„Nebuď smutná, veď už idú!**

**Počúvaj však jednu radu,**

**touto cestou pôjdeš k hradu.**

**Daj si pozor, veru tak,**

**žije tu aj strašný drak.“**

**Naťahujem dlhý krok,**

**musím teda na zámok.**

**Ale beda, Lucka milá,**

**veľmi som sa unavila.**

**Keď som zasa zdvihla zrak,**

**predo mnou stál hrozný drak.**

**Tri hlavy či šesť ich mal?**

**Hlasno na mňa zareval:**

**„Ty človiečik úbohý**

**čo nepíšeš úlohy,**

**pre mňa je to veľká česť,**

**že ťa teraz môžem zjesť!“**

**Ktože mi len pomôže,**

**keď ma čaká najhoršie?**

**Hraško skočil spoza buka,**

**zavolal aj Valibuka.**

**Úloha to bola ťažká**

**pre malého Janka Hraška.**

**Nepremohol zlého draka.**

**Či je ešte nádej dáka?**

**Valibuk však silu mal,**

**drakovi hneď hlavy sťal.**

**Tešilo ma, Lucka milá,**

**že sa mi to iba sníva.**

**Čo povedal Valibuk?**

**Prezradím vám, ani muk!**

**On viac ako strašných drakov**

**nemá rád len záškolákov.**

****